Okresná prokuratúra Rožňava 
Nám. 1. mája, 048 01 Rožňava 1 	

Sp. zn. : Pv 762/14/8808	Rožňava, 11.12.2014
EEČ : 2-67-358-2014

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Rožňava
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 28.08.2014 o 14.20 h riadil osobné motorové vozidlo zn. Chevrolet Aveo, ev. č. XXXXX, v XXXXX po ulici XXXXX a pri odbočovaní doľava na ulicu XXXXX na priechode pre chodcov prednou časťou vozidla narazil do chodkýň XXXXX a XXXXX, pričom XXXXX utrpela pohmoždenie ľavej časti tváre a čela, vykĺbenie ľavého plecového kĺbu, krvnú podliatinu ľavého ramena, ľahký otras mozgu, s dobou liečenia od 28.08.2014 do 25.09.2014, XXXXX neutrpela žiadne zranenie, 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
18 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka OR PZ, Okresného dopravného inšpektorátu v XXXXX, sp. zn. ORP-XXXXX zo dňa 03.10.2014, bolo začaté trestné stíhanie a súčasne vznesené obvinenie XXXXX za prečin ublíženia na zdraví podľa § 158 Tr. zák., v podstate na tom skutkovom základe, ako je to uvedené vo výrokovej časti tohto uznesenia. 
	Obvinený XXXXX sa k spáchaniu skutku, za ktorý je stíhaný, v celom rozsahu priznal. Uviedol, že z vedľajšej cesty vychádzal na hlavnú, a keď prichádzal k priechodu pre chodcov, zbadal dve ženy a začal brzdiť. Zdá sa mu, že do jednej z týchto žien narazil. Zrazil ju v protismere, lebo ju chcel obísť zľava. Svoje konanie ľutuje. Bol sa osobne ospravedlniť poškodenej. Škodu je ochotný uhradiť. Škodová udalosť bola oznámená v poisťovni Kooperativa, a. s., ktorá bude hradiť poškodenej škodu. Vyjadril súhlas s podmienečným zastavením trestného stíhania. 
	Svedkyňa - poškodená XXXXX uviedla, že prechádzala po priechode pre chodcov, a keď už bola na druhej strane cesty, vtedy do nej narazilo vozidlo, spadla na vozovku. Utrpela zranenia uvedené vo výroku uznesenia. Pripája sa k trestnému konaniu a žiada uhradiť škodu vo výške XXXXX €. 

	Svedkyňa - poškodená XXXXX uviedla, že prechádzala cez priechod pre chodcov, keď vozidlo narazilo do druhej ženy. Jej vozidlo narazilo do rúk, ktoré mala vystreté pred sebou, takže spadla na cestu. Neutrpela žiadne zranenie. Nepripája sa k trestnému konaniu a nežiada žiadnu náhradu škody. 
	Svedkyňa - poškodená XXXXX uviedla, že vozidlo zn. Chevrolet Aveo je napísané na jej firmu, s ktorou podnikala do 31.10.2014. Obvinený mal súhlas na jazdu s vozidlom, pretože vykonával rozvoz pizze. Dopravnú nehodu boli nahlásiť v poisťovni Kooperativa, a. s. Nepripája sa k trestnému konaniu, nežiada náhradu škody a taktiež si nebude škodu od nikoho uplatňovať. 
	Z oznámenia škodovej udalosti poisteným v poisťovni Kooperativa, a. s., vyplynulo, že dopravná nehoda bola nahlásená dňa 02.09.2014, z ktorej vyplýva, že nehodu zavinil obvinený, ktorý spôsobil aj zranenie poškodenej XXXXX. 
Vina obvineného vyplýva i zo záznamu o dopravnej nehode, zápisnice o obhliadke miesta činu s fotodokumentáciou a plánkom, lekárskych správ. 
	Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie ak, 
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
b)	nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné opatrenia na jej náhradu a 
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 
Obvinený XXXXX spáchal prečin ublíženia na zdraví podľa § 158 Tr. zák., za ktorý zákon ustanovuje trest odňatia slobody, ktorého horná hranica neprevyšuje 5 rokov. Obvinený sa k spáchanému činu priznal, svoje konanie oľutoval a vyjadril súhlas s prípadným podmienečným zastavením trestného stíhania proti svojej osobe. Poistná udalosť bola nahlásená v poisťovni Kooperativa, a. s., ktorá bude hradiť škodu. 
	Obvinený je z miesta trvalého bydliska i zo školy  hodnotený kladne. V registri trestov nemá záznam. 
Vzhľadom na vyššie uvedené bolo dôvodné postupovať podľa § 216 ods. 1,2 Tr. por., t. j. podmienečne zastaviť trestné stíhanie proti obvinenému XXXXX, a určená mu bola skúšobná doba v trvaní 18 (osemnásť) mesiacov, čo s prihliadnutím na jeho doterajší život a okolnosti prípadu, je dostačujúca. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Lenďák
prokurátor